b'\n_START_ARTICLE_\nSilvo Kranjec\n_START_SECTION_\n\xc5\xbdivljenjepis\n_START_PARAGRAPH_\nSilvo Kranjec je v Ljubljani 1912 maturiral na II. dr\xc5\xbeavni gimnaziji ter od leta 1912 do 1916 \xc5\xa1tudiral na dunajski univerzi zgodovino in geografijo. Od 1916 do 1918 je bil pri vojakih. Leta 1919 nastopil profesorsko slu\xc5\xbebo na dr\xc5\xbeavnem mo\xc5\xa1kem u\xc4\x8ditelji\xc5\xa1\xc4\x8du v Ljubljani; poslej je slu\xc5\xbeboval \xc5\xa1e v Celju in ponovno v Ljubljani na II. dr\xc5\xbeavni realalni gimnaziji (do 1959). Od leta 1938 do 1945 je bil tudi prosvetni in\xc5\xa1pektor.\n_START_SECTION_\nDelo\n_START_PARAGRAPH_\nZnanstvenemu delu se je najprej posve\xc4\x8dal kot zgodovinar. Napisal je Pregled zgodovine Srbov, Hrvatov in Slovencev (Ljubljana, 1925), kjer so kronolo\xc5\xa1ko razvr\xc5\xa1\xc4\x8deni vsi va\xc5\xbeni dogodki v na\xc5\xa1i narodni zgodovini. Napisal je tudi pregled zgodovine Evrope v 19. stoletju in ve\xc4\x8d del o sodobni zgodovini Slovencev. V poljudnoznanstveni knjigi je napisal Slovencem prvo ob\xc5\xa1irno Zgodovino Srbov (Mohorjeva dru\xc5\xbeba, 1927); za isto dru\xc5\xbebo je ob desetletnici skupne narodne dr\xc5\xbeave (1928) sestavil zgodovino Jugoslavije Kako smo se zedinili, kjer poseben pomen daje vlogi Slovencev v zgodovini jugoslovanskega zbli\xc5\xbeanja in bojev za skupno dr\xc5\xbeavo. Zasnoval je tudi obse\xc5\xbeno spolo\xc5\xa1no zgodovino (12 knjig), katere uresni\xc4\x8devanje je pretrgala druga svetovna vojna._NEWLINE_V geografiji je bil soavtor 17 \xc5\xa1olskih u\xc4\x8dbenikov izdanih v 59 izdajah; najve\xc4\x8dja novost je bil Ob\xc4\x8dni zemljepis za vi\xc5\xa1je razrede srednjih \xc5\xa1ol (1935, 1949)._NEWLINE_Zgodovina prevladuje tudi v njegovih razpravah \xc4\x8dlankih in ocenah. Kranjec je bil pri nas ve\xc4\x8d desetletij med vodilnimi avtorji o metodologiji pouka geografije.'